चीन को छोड़ दें तो सारी दुनिया छान मारने पर भी मुश्किल से एक करोड़ लोग भी न मिलेंगे जो धर्म के विरोधी हों। कोई न कोई धर्म प्रायः हर इंसान की आस्था का केंद्र होता ही है। जिस धर्म के परिवेश में हम बचपन से पले-बढ़े होते हैं, वही हमें सबसे अच्छा लगता है। इसपर हम ज़रा भी विचार नहीं करते कि "धर्मों ने हमें दिया क्या है?" लेकिन हम धर्म के नाम पर अपना सब कुछ दे देने में खुशी अनुभव करते है। जिसके पास बहुत कुछ है वह भी और जिसके कुछ भी नहीं है दोनों अपने को धर्म के नाम पर लुटा देने पर तुले हैं। जिसके पास बहुत कुछ है वह साईँ बाबा और तिरुपति बाला जी को करोड़ों के हीरे ज़वाहरात जड़े मुकुट पहनाते हैं और जिनके पास कुछ भी नहीं है वे अपने बच्चों की फीस और किताबों के पैसे ही चढ़ा आते हैं। "मज़हब नहीं सिखाता आपस में बैर रखना।" किताबी बातें हैं। किताबों में ही शोभा देती हैं। अगर मज़हब हमें आपस में बैर रखना नहीं सिखाता है तो और कौन सिखाता है? परस्पर प्यार बढ़ाने के बजाय लोगों ने धर्म बढ़ाए। धर्म बढ़े तो बँटवारे हुए। बंटे हुए लोगों ने अपने-अपने खाने बनाए। उन्हें दूसरों से अलग रखने के लिए अपने अलग निशान और झंडे अपनाए । झंडों की सुरक्षा के लिए डंडे जुटाए। इन झंडों-डंडों के साथ अपने-अपने लोगों की संख्या को बढ़ाने के लिए दूसरों के समुदायों को तोड़ना शुरू किया। यहीं से दुश्मनी शुरू हुई। यह दुश्मनी कभी घटी नहीं उलटे बढ़ती ही चली गई। धर्म की इसी नब्ज़ को पकड़ते हुए कविवर बच्चन ने कहा था- "बैर कराते मंदिर-मस्जिद मेल कराती मधुशाला।"